作者:皎然
標題:南湖春泛有客自北至說友人岑元…敘相思之志以寄焉
內容:故人隔楚水，日夕望芳洲。春草思眇眇，徵雲暮悠悠。心期無形影，跡曠成阻修。有客江上至，知君佐雄州。鏗鏘佩蒼玉，躞蹀驅絳騶。伊昔中峰心，從來非此流。資予長生訣，希彼高山儔。此情今如何，宿昔師吾謀。別年謁禪老，更添石室籌。深見人間世，飄如水上漚。蟬號齊王邸，月苦隋帝樓。聲華盡冥寞，麋鹿徒呦呦。我有一字教，坐然遺此憂。何煩脫珪組，不用辭王侯。只在名位中，空門兼可遊。